Lea Sairanen

Uukuniemi-juhla 30.6.2018

**Kunnioitetut lotat ja veteraanit, hyvä juhlayleisö**

On suuri ilo ja kunnia päästä Uukuniemi-juhlaan tuomaan Marttaliiton tervehdys ja kertomaan järjestömme tehtävästä suomalaisessa yhteiskunnassa.

Marttajärjestö on varmasti useimmalle paikalla olevalle tuttu asia, mutta kerron kuitenkin hieman järjestön alkuajoista ennen tätä päivää.

**Kun marttajärjestö perustettiin** 119 vuotta sitten, elimme aikoja, jolloin pelkkä halu perustaa yhdistys, jonka tarkoituksena oli hyödyllisen tiedon levittäminen rahvaan ja työväenluokan koteihin, ei riittänyt. Lisäksi tarvittiin kekseliäisyyttä, luovuutta ja jopa hieman oveluutta saadakseen asiansa kuuluviin. Perustajajäsenet Lucina Hagmanin johdolla ratkaisivat asian muuttamalla järjestön nimen radikalismiin viittaavasta Sivistystä koteihin-järjestöstä hieman uskonnolliselta kuulostavaan Marttayhdistykseen. Näin Marttajärjestömme sai perustamisluvan.

Järjestömme perustamisen aikoihin, kuten myös tänä päivänä, Marttajärjestö on neuvontajärjestö. Martat on johtava arjen asiantuntija ja kasvava kotitalousneuvontajärjestö, joka edistää kotien ja perheiden toimivaa ja kestävää arkea ja on yhteiskunnallinen vaikuttaja.

Olimme jo järjestön alkuaikoina yhteiskunnallisesti aktiivisia, mm. ottamalla kantaa ajankohtaisiin asioihin kuten suurlakkoon ja äänioikeuden toteutumiseen. Perustajajäsenemme Lucina Hagman, yksi Suomen Eduskunnan ensimmäisistä naiskansanedustajista, aloitti kansanedustajatyönsä tekemällä aloitteen avioliittolain-säädännön uudistamiseksi siten, että aviovaimo saisi oikeuden hallita yksityistä omaisuuttaan.

**Otimme kantaa myös** 1900-luvun alkupuolella siihen, että naistenkin tulisi saada omaa rahaa. Kanojen kasvattamisesta ja munien myymisestätuli yksi tärkeistä rahanhankkimiskeinoista. Järjestömme Marttaperinne-sivuilta luin, että Martat olivat Suomessa ensimmäisiä, jotka aloittivat organisoidun kananmunien välitysmyynnin. Tätä tehtävää minäkin olen jo toteuttanut lähes 10 vuoden ajan. Tosin en välitysmyyjänä, vaan Muna-Marttana.

Olen ostanut jo toistakymmentä vuotta kananmunani eräästä lappeenrantalaisesta luomukanalasta (olen kotoisin Imatralta) ja jatkoin sitä myös Punkaharjulle muutettuani. Tosin nyt liitän munanhakureissuuni aina vierailun vanhempieni luona käyntiin, eihän sitä pelkkien munien perässä Savosta Etelä-Karjalaan ajeta. Laitan parinkymmenen perheen munarinkiini tekstiviestiä, että munamartta matkalla kanalaan, tuodaanko munia? Ja usein on autoni takakontti täynnä munakennoja, kun keula näyttää taas Punkaharjulle. Siinähän ne munat kulkee kavereille kuin meidän perheellekin. Jatkan siis tältä osin perinteitä.

**Yhteiskunnallisena vaikuttajana** Marttaliitto tekee tänä päivänä jatkuvasti kannanottoja, antaa lausuntoja mm. lakiesityksiin ja pyrkii edistämään koko ajan kotitalouden arvostusta. Marttajärjestöllä on tavoitteet niin maakuntavaaleissa kuin eduskuntavaaleissakin. Nämä tavoitteet koskettavat mm. kotitalousneuvontaa, ravitsemusta ja vastuullisia päätöksiä ja kestävää kehitystä. Meillä kaikilla on mahdollisuus vaikuttaa oman elinympäristönsä asioihin. Toivonkin, että te, arvoisa juhlayleisö, olette myös aktiivisesti yhteydessä kuntapäättäjiin ja muihin elinalueenne vaikuttajiin. Ja vaikutatte omaan elinympäristöönne.

**Kuinka moni paikalla olevista tietää**, että 1990-luvun alussa marttajärjestö teki kunnallisaloitteen kotitalousjätteiden lajittelusta, joka toimitettiin kuntien päätöksen tekijöille koko valtakunnan alueella? Aloitteen tuloksena meillä on jätteiden lajitteluvelvoite koko maassa. Martat suosivat mm. lähellä tuotettuja kauden kasviksia, kotimaista ruokaa, järvikalan syömistä ja hävikin vähentämistä tuunaamalla eilisen ruokaa tälle päivälle. Voisiko tässä olla ajatusta vaikka tämän päivän kuntalaisaloitteeseen?

**Jos miettii marttajärjestön syntyä**, niin onhan aatteellinen tausta muuttunut järjestön perustamisvaiheesta 1800/1900-lukujen taitteen ajoista, jolloin leimallista oli neuvonnan suuntautuminen yhteiskunnassa ylhäältä alaspäin, kun sivistyneistönaiset neuvoivat kansannaisia ja siirsivät samalla heille omaa maailmankatsomustaan. 1940-luvulla järjestössä vallitsi edelleen kotikeskeinen aatemaailma, jossa nainen oli vastuussa kodin ja perheen hyvinvoinnista. Arvomaailma joutui koetukselle naisten työssäkäynnin yleistyessä ja 1960-luvulta lähtien levisivät uudet ajatukset naisten yhteiskunnallisesta asemasta ja tasa-arvosta. Ne muuttivat myös järjestömme arvomaailmaa.

**Perhe ja koti** ovat olleet aina keskeisiä arvoja järjestömme toiminnassa. Aiemmin kotien ja perheiden oloihin ja asemaan vaikutettiin erityisesti naisten kautta. Viime vuosikymmeninä tilanne on pikkuhiljaa muuttunut. Koti ja perhe ovat edelleen keskeisiä, mutta niistä huolehtiminen ei ole enää vain naisten asia. Voisiko sanoa, että naisjärjestöstä on tullut koko perheen ja kuluttajien järjestö.

Kuluttajien rooli siinä, millaiselta maamme ja koko maapallomme näyttää tulevaisuudessa, on viime vuosikymmeninä korostunut. Aiemmin, kun yksilön tekojen vaikutukset olivat lähinnä paikallisia, nykyään tässä yltäkylläisyyden ja kiihtyvän kulutuksen maailmassa, yksilön tekojen vaikutukset ovat pitkäkestoisempia ja laajempia. Tätä yksilön valintojen tärkeyttä pyrimme tuomaan esiin. Pienillä valinnoilla on isot seuraamukset.

Järjestömme on pyrkinyt elämään aina ajassa, omaa tehtäväänsä tehden. Joskus toimintamme on ollut hyvinkin muodikasta, joskus se on koettu vanhanaikaiseksi. Tänä päivänä järjestömme on taas aallon harjalla, sillä arjen asiat ovat kiinnostuksen aiheena kaikkialla. Ja tähän kysyntään meidän on vastattava.

Marttaliitto teki viime vuoden vuosikokouksessa kannanoton ruokavallankumouksesta, joka vaatii eettistä, ekologista, turvallista, terveellistä, kohtuuhintaista ja maistuvaa ruokaa. Tämä marttojen ruokavallankumous alkoi jo 119 vuotta sitten. Yli vuosisadan ajan kotitalouksille on neuvottu taloudellista ja terveellistä ruoan-valmistusta. Neuvonta on auttanut kotitalouksia selviämään yli talousvaikeuksien ja pula-aikojen. Tänään viisaiden valintojen tekeminen on ajankohtaisempaa kuin koskaan.

**Suomen historiassa** jokaisella sukupolvella on ollut oma erityinen tehtävänsä. Joku sukupolvi on joutunut puolustamaan maatamme sodassa, toinen toimimaan tasapainoillen kylmän sodan uhkaavassa ilmapiirissä. Mikä on meidän tämän päivän suomalaisten tehtävä?

Rohkenen väittää, että tämän päivän ihmisen keskeinen tehtävä on pitää Suomi ja maailma asuinkelpoisena myös tuleville sukupolville. Vaikka maailmassa on paljon todella suuria asioita, uskon vahvasti, että pienet valinnat ovat nyt ratkaisevia. Kuten tänään olemme kuulleet, edelliset sukupolvet ovat tehneet isoja uhrauksia omassa elämässään. Meidän ei tarvitse uhrata terveyttämme tai henkeämme sodissa. Nyt voimme saada pienillä teoilla suuria vaikutuksia aikaiseksi, vain valitsemalla hieman toisin. Arki ja arjen taidot ovat yhä keskeisiä, arjen taidot käsitteenä on vain laajempi kuin muutama vuosikymmen sitten. Arjen taitoja on myös osata toimia turvallisesti tietoverkossa, perinteisten kodinhoidon, pyykinpesun ja ruoanlaiton lisäksi.

**Marttojen neuvonnan kärki** on tänä vuonna kestävä arki. Kannustamme kotitalouksia uuden tuotteen ostamisen sijaan huoltamaan vaatteita, korjaamaan niitä, uusiokäyttämään sekä kierrättämään. Haluamme edistää kestävää ruokataloutta ja hillitä ilmastomuutosta keittiön kautta. On tärkeää, että meistä jokainen osaa tehdä arjessa kestäviä ruokavalintoja, ruoan herkullisuudesta, turvallisuudesta, terveellisyydestä tai edullisuudesta tinkimättä.

**Arkiruoka on järkiruokaa**, martat toteavat. Ruoanlaittotaidot ovat myös jokaisen kansalaisvelvollisuus. Elämässä tulee eteen yllättäen tilanteita, jossa perheen ruoanvalmistuksesta pääosin vastaava ei voikaan ruokaa tehdä, vaikka sairastumisen vuoksi. Tällöin muidenkin perheenjäsenten tulee osata laittaa ruokaa. Jokaisen tulisi osata tehdä yksinkertaista ja hyvän makuista perusruokaa. Ja täällä, luonnonrikkauksien keskellä kun elämme, metsän ja järvien antimia tulisi osata meistä jokaisen hyödyntää, syötäviksihän ne marjat, villiyrtit, sienet ja kalat kasvavat. Myös kotivaraviljely, niin pihoilla kuin parvekkeillakin tuottaa niin onnistumisen iloa kuin makuja lautaselle.

**Arjen kestävät valinnat** ovat niitä pieniä tekoja, joita meistä jokainen voi tehdä vaikka kaupassa käydessään. Tai vähentämällä kauppakäyntejä, suunnittelemalla ruokalistoja koko viikoksi, ostamalla isompi pakkauskokoja ja jakamalla niitä pienempiin kotona. Ostamalla kausiruokaa, satokausien mukaan. Ostamalla lähellä tuotettua ja käyttämällä kestäviä pakkauksia, kertakäyttöpakkausten sijaan.

Meillä kuluttajilla on myös keskeinen rooli siinä, mitä kaupassa on tarjolla. Voin omakohtaisesti sanoa, että palautteen antaminen kannattaa aina, niin rakentavan kritiikin kuin kehitysideoidenkin. Paikallisessa erään ketjun pienessä marketkaupassa oli tarjolla kanaa sen kymmenessä muodossa, mutta ei lainkaan perinteistä kasleria. Otin yhteyttä marketpäällikköön, kerroin näkemykseni ja muutos tapahtui palautteeni perusteella. Minulle kerrottiin, että otetaan tuotetta valikoimiin kokeiluluonteisesti ja jos kysyntää on, se jää valikoimiin. Kysyntää näemmä oli, sillä valikoimissa se on vieläkin.

**Meillä kuluttajilla** on myös vaikutusta siihen, miten paljon hävikkiä syntyy kaupoissa. Kaupassa käydessämme voimme säästää merkittäviäkin summia ns. illan viimeisten aletuntien aikana ja katsastamalla aktiivisesti alennuksessa olevat tuotteet. Kuluttajien ja kauppojen yhteistyössä säästämme niin omia kuin kaupankin kuluja, vähentämällä hävikkiä yhdessä. Ja kotonahan kaikki on meistä itsestämme kiinni. Osaammeko tuunata ruoantähteet seuraavaksi välipalaksi tai vaikkapa kokonaiseksi ateriaksi.

Marttojen motto on: Elämä on parasta itse tehtynä. Se ei tarkoita, että kaikki pitää tehdä itse, vaan se tarkoittaa, että pitää osata itse tehdä valintoja, valintoja kestävään arkeen.

**Martoilla on ollut loistavia teemavuosia** jo vuodesta 1933 alkaen. Ensimmäisenä teemana oli Raakaravinto, komposti ja makki. Martat elivät ajassa, kuten tänäkin päivänä. Silloinkin marttojen pöydissä oli järkiruokaa.

Vuoden 1993–94 teema oli Harkiten ja säästäen suojelet. Tuolloin kaiken toiminnan tavoitteena oli ympäristön säilyminen elinkelpoisena. Neuvonnalla ohjattiin kotitalouksia tekemään järkeviä ja taloudellisia valintoja sekä luontoa vähemmän rasittavaa kulutusta. Työkaluiksi julkaistiin Penninvenyttäjän keittokirja, jo vuosikymmenten ajan menestysteoksemme sekä Marttojen sieniherkut -kirja.

Nyt, vuonna 2018, martoilla on menossa ruokavallankumous, joka vaatii eettistä, ekologista, turvallista, terveellistä, kohtuuhintaista ja maistuvaa ruokaa. Järkiruokaa jokaisen lautaselle.

**Kohtuullisuus on trendi**, joka on nosteessa tänä päivänä. Ei liikaa, ei liian vähän, vaan sopivasti, tarpeen mukaan. Se on nousemassa kansainväliseksi kilpailuvaltiksi. Voisiko suomalaiset olla edelläkävijöitä tässä asiassa? Osaamista suomalaisilla ainakin on, sillä olemme nousseet hyvinkin niukoista ajoista tähän yltäkylläisyyden aikaan, jota nyt elämme. Olemmeko valmiita näkemään pientä vaivaa vai haluammeko jatkaa tätä tuhlausta?

Sitra puhuu laajasta käsitteestä resurssiviisaus. Resurssiviisaus on kykyä käyttää erilaisia resursseja harkitusti ja hyvinvointia sekä kestävää kehitystä edistävällä tavalla. Ainakin pieniä merkkejä resurssiviisaudesta on nähtävillä, mm. yhteiskäyttöautot, kirjastoista lainattavat työkalut tai sosiaalisessa mediassa olevat ryhmät, joissa tarjotaan yhteiskyytejä jne. Kuulostaako tämä tällainen yhteiskäyttö entisajan kylätoiminnalta, yhteiskuivureilta, klapikoneilta ja talkooavulta? No, rakkaalla lapsella on monta nimeä, joten sama miten sen nimeää, kunhan taustalla on kuitenkin entisajan maalaisjärki ja yhdessä tekeminen.

**Martoilta on useasti kysytty**, miten martat ovat nousseet nykyiseen suosioon, miten martat ovat muuttaneet toimintaansa. Tapanani on ollut lähes aina marttapuheita pitäessäni todeta, että uutta luoden, perinteitä kunnioittaen Marttajärjestö pitää jalansijansa suomalaisessa yhteiskunnassa myös tulevina vuosikymmeninä. Näin myös martoissa on tehty.

Neuvontatyö järjestössämme on kulkenut pitkän matkan. Ensin kotitalousneuvontaa kohdennettiin perheenemännille ja aikojen muuttuessa toimintaa ja kohderyhmiä on laajennettu ja samalla on syntynyt koulutuksia mm. erityisryhmille. Samalla myös neuvonnan muodot ovat monipuolistuneet. Perinteisen kasvotusten kohtaamisen rinnalle on syntynyt verkon kautta annettava neuvonta.

**Sosiaalisessa mediassa** martat ovat vahvasti mukana. Tavoitamme neuvontatyöstämme kiinnostuneita ihmisiä perinteisillä nettisivuilla, on facebook-sivuja, on marttatv Youtuben puolella, twitteristä ja upeista marttaperinnesivuista puhumattakaan. Uusimpana neuvontatyön keinona ovat verkkokurssit, joihin voi osallistua omalta tietokoneelta ja oppia asioita ja taitoja ilman että tarvitsee matkustaa paikasta toiseen. Sekin on muuten ekologinen valinta.

Yhdessä kokeminen, tekeminen ja oppiminen ovat järjestötoiminnan suola ja sokeri. Yhdessä me teemme, touhuamme, opimme uutta, juhlimme, vaikutamme ja keräämme varoja toimintaamme. Se on yhteisöllisyyttä, se sitoutumista, se on iloa.

Yhdessä on myös Uukuniemellä toimittu. Lämmin kiitos, että yhteisöllisyyttä Uukuniemeltä löytyy ja me kaikki pääsemme nauttimaan tällaisista juhlista, vuosi toisensa jälkeen.

**Aforismin sanoin:**

**Kukaan ei voi tehdä kaikkea, mutta jokainen
voi tehdä jotakin; ja jos jokainen tekee jotakin,
tulee kaikki tehdyksi.**